Kyskhetstre

Kyskhetstre (Vitex agnus-castus) er en løvfellende busk som vokser vilt i middelhavsområdet og på Krim. Den dyrkes mange andre steder på grunn av det vakre, velduftende bladverket og de lavendelblå blomstene.

Den blir 1–5 m høy. Bladene er håndflikede med 4–7 smale fliker. De små blomstene sitter i tette blomsterstander.

Navnet kommer av at en oldtiden mente at planten kunne dempe kjønnsdriften. Plinius d.e. skriver i Naturalis Historia at kvinnene i Athen lå på blader og kvister i høytiden Thesmoforma, da de skulle holde seg unna menn. I middelalderen spiste munker frøene for å oppnå tilsvarende effekt, og planten kalles derfor også munkepepper. 

Kliniske studier har vist at kyskhetstre kan brukes i behandlingen av premenstruelt syndrom. Virkemåten kan være at planten påvirker produksjonen av prolaktin i hypofysen. Lave doser øker nivået av prolaktin, som igjen reduserer produksjonen av testosteron hos menn og østrogen hos kvinner. Dette demper kjønnsdriften. Høyere doser reduserer nivået av prolaktin, noe som øker produksjonen av follikkelstimulerende hormon og østrogen hos kvinner. Dette kan dempe symptomene ved PMS.

Kyskhetstre er den eneste europeiske representanten for den artsrike slekten Vitex. Denne slekten ble på 1990-tallet flyttet fra jernurtfamilien til leppeblomstfamilien.

Galleri

Referanser

Litteratur

Eksterne lenker 

 

Leppeblomstfamilien
Medisinplanter